CELEX: 32015D0681
Language: el
Date: 2015-04-29 00:00:00
Title: Εκτελεστική απόφαση (ΕΕ) 2015/681 της Επιτροπής, της 29ης Απριλίου 2015, σχετικά με τη δημοσίευση των στοιχείων αναφοράς του πρότυπου EN ISO 4210, μέρη 1-9, για τα ποδήλατα πόλης και τρέκινγκ, τα ποδήλατα ανωμάλου εδάφους και τα αγωνιστικά ποδήλατα, καθώς και του προτύπου EN ISO 8098 για τα παιδικά ποδήλατα στην Επίσημη Εφημερίδα της Ευρωπαϊκής Ένωσης σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

30.4.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 111/30
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/681 ΤΗΣ ΕΠΙΤΡΟΠΉΣ
   της 29ης Απριλίου 2015
   σχετικά με τη δημοσίευση των στοιχείων αναφοράς του πρότυπου EN ISO 4210, μέρη 1-9, για τα ποδήλατα πόλης και τρέκινγκ, τα ποδήλατα ανωμάλου εδάφους και τα αγωνιστικά ποδήλατα, καθώς και του προτύπου EN ISO 8098 για τα παιδικά ποδήλατα στην Επίσημη Εφημερίδα της Ευρωπαϊκής Ένωσης σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 4 παράγραφος 2 πρώτο εδάφιο,
   Εκτιμώντας τα ακόλουθα:
   
               (1)
            
            
               Το άρθρο 3 παράγραφος 1 της οδηγίας 2001/95/ΕΚ υποχρεώνει τους παραγωγούς να διαθέτουν στην αγορά μόνον ασφαλή προϊόντα.
            
         
               (2)
            
            
               Σύμφωνα με το άρθρο 3 παράγραφος 2 δεύτερο εδάφιο της οδηγίας 2001/95/ΕΚ, ένα προϊόν θεωρείται ασφαλές ως προς τους κινδύνους και τις κατηγορίες κινδύνων που καλύπτονται από τα αντίστοιχα εθνικά πρότυπα, όταν τηρεί τα μη υποχρεωτικά εθνικά πρότυπα που αποτελούν μεταφορά ευρωπαϊκών προτύπων, τα στοιχεία αναφοράς των οποίων έχουν δημοσιευθεί από την Επιτροπή στην Επίσημη Εφημερίδα της Ευρωπαϊκής Ένωσης, σύμφωνα με το άρθρο 4 της εν λόγω οδηγίας.
            
         
               (3)
            
            
               Σύμφωνα με το άρθρο 4 παράγραφος 1 της οδηγίας 2001/95/ΕΚ, τα ευρωπαϊκά πρότυπα θεσπίζονται από τους ευρωπαϊκούς οργανισμούς τυποποίησης κατ' εντολή της Επιτροπής.
            
         
               (4)
            
            
               Σύμφωνα με το άρθρο 4 παράγραφος 2 της οδηγίας 2001/95/ΕΚ, η Επιτροπή δημοσιεύει τα στοιχεία αναφοράς των προτύπων αυτών.
            
         
               (5)
            
            
               Στις 29 Νοεμβρίου 2011 η Επιτροπή εξέδωσε την απόφαση 2011/786/ΕΕ (2), σχετικά με τις απαιτήσεις ασφάλειας που πρέπει να πληρούν τα ευρωπαϊκά πρότυπα για τα ποδήλατα, για τα παιδικά ποδήλατα και για τις σχάρες αποσκευών για ποδήλατα σύμφωνα με την οδηγία 2001/95/ΕΚ.
            
         
               (6)
            
            
               Στις 6 Σεπτεμβρίου 2012 η Επιτροπή με την υπ' αριθ. M/508 εντολή της ανέθεσε στους ευρωπαϊκούς οργανισμούς τυποποίησης την κατάρτιση ευρωπαϊκών προτύπων για την αντιμετώπιση των σοβαρότερων κινδύνων που έχουν σχέση με τα ποδήλατα, τα παιδικά ποδήλατα και τις σχάρες αποσκευών για ποδήλατα.
            
         
               (7)
            
            
               Συμμορφούμενη προς την εντολή της Επιτροπής, η Ευρωπαϊκή Επιτροπή Τυποποίησης ενέκρινε σειρά νέων προτύπων: πρότυπο EN ISO 4210, μέρη 1-9 για τα ποδήλατα πόλης και τρέκινγκ, τα ποδήλατα ανωμάλου εδάφους και τα αγωνιστικά ποδήλατα, και πρότυπο EN ISO 8098 για τα παιδικά ποδήλατα. Τα εν λόγω πρότυπα αντικαθιστούν τα προηγούμενα πρότυπα EN 14764:2005, EN 14766:2005 και EN 14781:2005.
            
         
               (8)
            
            
               Το ευρωπαϊκό πρότυπο EN ISO 4210, μέρη 1-9, και το ευρωπαϊκό πρότυπο EN ISO 8098 ανταποκρίνονται στην εντολή M/508 και συμμορφώνονται με τη γενική επιταγή ασφάλειας που αναφέρεται στην οδηγία 2001/95/ΕΚ. Τα στοιχεία αναφοράς τους θα πρέπει, συνεπώς, να δημοσιευτούν στην Επίσημη Εφημερίδα της Ευρωπαϊκής Ένωσης.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε δυνάμει της οδηγίας 2001/95/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα στοιχεία αναφοράς των παρακάτω προτύπων δημοσιεύονται στη σειρά C της Επίσημης Εφημερίδας της Ευρωπαϊκής Ένωσης:
   
               α)
            
            
               EN ISO 4210-1:2014 «Ποδήλατα — Απαιτήσεις ασφάλειας για ποδήλατα» — Μέρος 1: «Όροι και ορισμοί»·
            
         
               β)
            
            
               EN ISO 4210-2:2014 «Ποδήλατα — Απαιτήσεις ασφάλειας για ποδήλατα» — Μέρος 2: «Απαιτήσεις για ποδήλατα πόλης και τρέκινγκ, παιδικά ποδήλατα, ποδήλατα ανωμάλου εδάφους και αγωνιστικά ποδήλατα»·
            
         
               γ)
            
            
               EN ISO 4210-3:2014 «Ποδήλατα — Απαιτήσεις ασφάλειας για ποδήλατα» — Μέρος 3: «Κοινές μέθοδοι δοκιμών»·
            
         
               δ)
            
            
               EN ISO 4210-4:2014 «Ποδήλατα — Απαιτήσεις ασφάλειας για ποδήλατα» — Μέρος 4: «Μέθοδοι δοκιμών πέδησης»·
            
         
               ε)
            
            
               EN ISO 4210-5:2014 «Ποδήλατα — Απαιτήσεις ασφάλειας για ποδήλατα» — Μέρος 5: «Μέθοδοι δοκιμών οδήγησης»·
            
         
               στ)
            
            
               EN ISO 4210-6:2014 «Ποδήλατα — Απαιτήσεις ασφάλειας για ποδήλατα» — Μέρος 6: «Μέθοδοι δοκιμών σκελετού και περόνης»·
            
         
               ζ)
            
            
               EN ISO 4210-7:2014 «Ποδήλατα — Απαιτήσεις ασφάλειας για ποδήλατα» — Μέρος 7: «Μέθοδοι δοκιμών τροχών και ζαντών»·
            
         
               η)
            
            
               EN ISO 4210-8:2014 «Ποδήλατα — Απαιτήσεις ασφάλειας για ποδήλατα» — Μέρος 8: «Μέθοδοι δοκιμών πεταλιών και συστήματος κίνησης»·
            
         
               θ)
            
            
               EN ISO 4210-9:2014 «Ποδήλατα — Απαιτήσεις ασφάλειας για ποδήλατα» — Μέρος 9: «Μέθοδοι δοκιμών σελών και λαιμών σέλας»·
            
         
               ι)
            
            
               EN ISO 8098:2014 «Παιδικά ποδήλατα — Απαιτήσεις ασφάλειας και μέθοδοι δοκιμών»
            
         Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 29 Απριλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 11 της 15.1.2002, σ. 4.
   
      (2)  Απόφαση 2011/786/ΕΕ της Επιτροπής, της 29ης Νοεμβρίου 2011, σχετικά με τις απαιτήσεις ασφάλειας που πρέπει να πληρούν τα ευρωπαϊκά πρότυπα για τα ποδήλατα, για τα παιδικά ποδήλατα και για τις σχάρες αποσκευών για ποδήλατα σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου (ΕΕ L 319 της 2.12.2011, σ. 106).